Első és legfontosabb dolog: sose a közszolgáltatásban végzett közforgalmú menetrendből indulj ki akkor, amikor materiális (infrastruktúra) elemekről beszélünk. Egyszerűen külön dolog, egyik nem (feltétlenül) követi le a másikat.
Azt helyesen mondod, hogy a HÉV (jelenleg itthon belőlük már csak a BHÉV maradt meg) tipikusan a light_rail kategória. Valóban több helyen voltak még HÉV-ek, de a folyamatos államosítás során mindet integrálták az országos nagyvasútba, aminek az eredményét te magad is tanúsíthatod, mert ezeken nincs már meg a könnyített műszaki tartalom, mint a HÉV-eken volt (egyedül a sebesség).
Az átjárhatóságot teljesen hibásan alapozod arra, hogy hát a HÉV szerelvénye át tud menni a nagyvasútra, de te is hozzá tetted, hogy szállításkor. Akkor ennyi erővel a 4-es metró meg közúti jármű, mert amikor szállítani kell (másik műhelybe pl. Fehér útra), akkor közúton viszik. Normál üzemi környezetben nem nagyon mennek át. Amik meg átmennek, azok már más tészta, mert azok (a Vtv. 2. § 1.20. pontja szavaival élve) multiszegmensű személyszállító vasúti rendszerek, ahol az átmenet ellenére a feltérképezendő/feltérképezhető infrastruktúra igenis élesen elválik egymástól. Kisétálhatsz Kőbánya-Teher állomásra, ahol a 30. számú váltónál megtalálod kitáblázva a nagyvasutat és  a HÉV-et elválasztó pontot. Ugyanígy megtalálod a vasút-villamos esetében Szegeden és Hódmezővásárhelyen (Hódmezővásárhelyi Népkert vasútállomás peronjáról tisztán rá is látsz) a határpontot jelző táblákat.

Egyes egyedül a személyszállítási szolgáltatást végző jármű vált szegmenset (villamosról nagyvasútra), az infrastruktúrára, amiben benne van a pálya, az állomás, a megállási pontok (mi ezeket helyhez kötött rendszereknek is nevezzük) nincs kihatása, továbbra is egy tulajdonságot visel, és a szegmensek jól meghatározható határpontokkal el vannak választva. Címkézésben maradjon is ez így. A TT személyszállító viszonylatainak (ügye ezek azok, amik több rendszert is érintenek) vannak OSM-kapcsolatai. Ezeket kell megfelelően címkézni (nem tudom, hogy több szegmensű viszonylatok esetében mit ír elő az OSM wiki), nem pedig a pályának adni a kettő között álló címkét, ami a teljes képet nézve nem is igaz.